钦定古今图书集成/明伦汇编/官常典/第090卷 > 通王滋
## 钦定古今图书集成/明伦汇编/官常典/第090卷 > 通王滋

按《唐书》本传：“通王滋，会昌六年始王夔，与庆王沂同
封。帝初诏郓王居十六宅，馀五王处大明宫内院，以
谏议大夫郑漳、兵部郎中李邺为侍读，五日一谒干
符门，为王授经。郓王立为懿宗，乃罢滋徙王。昭宗干
宁三年，领侍卫诸军。是时诛王行瑜，而李茂贞怨，以
兵入觐，诏滋与诸王分统安圣、捧宸、保宁、安化军卫”
京师。天子将狩太原，韩建道迎之，留次华州。建畏王
等有兵，遣人上急变，告诸王欲杀建，胁帝幸河中。帝
惊，召建谕之，称疾不肯入。敕滋与睦王、济王、韶王、彭
王、韩王、沂王、陈王谒建自解。建留军中，奏言：“中外异
体，臣不可以私见。”又言：“晋八王擅权，卒败天下。请归
十六宅，悉罢所领兵。”帝不许。建以兵环行在，请诛大
将李筠，帝惧，斩筠以谢建，尽逐卫兵，自是天子孤弱
矣。初，帝使嗣延王戒丕、嗣丹王允往见李克用，二王
还，建恶之。又嗣覃王尝督军伐茂贞，于是劾奏：“比岁
兵缠近辅，诸王阶其祸，使乘舆越在下，藩不得安，臣
已请解其兵。今延、覃、丹三王尚阴计以危国，请诛之。”
帝曰：“渠至是邪！”后三日，与刘季述矫诏以兵攻十六
宅，诸王披发乘垣走，或升屋极，号曰：“帝救我！”建乃将
十一王并其属至石堤谷，杀之。徐以谋反闻，天下冤
之。济、韶、彭、韩、沂、陈、延、覃、丹九王，史逸其系胄云。